Har blitt løslatt

SPILLER PÅ HOVE: Frank Ocean skal etter planen gå på scenen klokken 23.15 i kveld. Her fra den korte konserten hans på Øya sist han besøkte Norge. Foto: EIVIND GRIFFITH BRÆNDE

Frank Oceans crewmedlem hasjtatt på Kjevik

(TROMØYA) En person i crewet til den Hove-aktuelle R'n'B-artisten Frank Ocean ble stoppet med 1,3 gram hasj og 9 gram hasjolje da privatflyet til stjernen ankom Kjevik i 11-tiden i dag.

Sofia Storhaug

Håvard Kristoffersen Hansen

Oppdatert 4. juli 2013

Artikkelen er over syv år gammel

Det melder Fædrelandsvennen på sine nettsider i formiddag. Kontorsjef Helge Breilid i Tollvesenet i Kristiansand bekrefter pågripelsen overfor VG.

- Bandet kom med privatfly fra Paris nå i ettermiddag, og da de kom inn i kontrollen tok vi han ene i ankomsthallen, sier han.

Det skal i tillegg ha blitt funnet 4 gram hasj og 3 gram marihuana i en søppelkasse på Kristiansand lufthavn Kjevik.

Ble pågrepet

Disse stoffene skal også være tilknyttet crewet.

- Da vi tok han første var det sikkert flere av dem som ble redde. Vi kunne ikke pågripe hele gruppen, fordi vi viste ikke hvem av dem dopet tilhørte. Det var kun han ene vi sendte videre til politiet, sier kontorsjefen, som forteller at crewet tok beslaget med fatning.

- De laget ikke bråk, og oppførte seg greit, men det er jo klart de synes det var kjedelig.

Har ankommet Hove

Den amerikanske sangeren skal etter planen være headliner på Hovefestivalen i dag, og er ment å gå på scenen klokka 23.15 i kveld.

Hovedpersonen selv er imidlertid ankommet festivalområdet og skal etter hva VG erfarer befinne seg på publikumsområdet.

Leder Kjell Erik Eriksen for etterforskning ved Agder politidistrikt har pågrepet crewmedlemmet. Han sier til VG at det ikke er sikkert at mannen vil rekke kveldens konsert på hovedscenen.

Arrestert

- Han sitter i arrest her hos oss. Der må han sitte til det er avgjort hva dommen kommer til å bli, og det kan skje i morgen, så i verstefall kan han ikke bli med på konserten i kveld.

- Hvilken straff vil han få?

- Det blir vurdert reaksjonen på det straffbare forholdet. Sannsynligvis blir det en foreleggssak. Men han kom fra en flyplass så da må det at han har tatt med narkotikaen over landegrensene tas med i betrakningen.

Fikk bot

Politiadvokat Geir Magne Søfteland bekrefter overfor VG nå at bandmedlemmet har blitt løslatt.

- Vedkommende ble løslatt etter han fikk presentert forelegget som han vedtok i tillegg til forhåndsvarsel om utvisning.

Søfteland vil ikke gå ut med hvor mye boten ble på, men sier at mannen ble bøtelagt i samsvar med politiets vanlige bøtesatser.

Etter det VG kjenner til dreier dette seg om 7000 kroner.

Bra at politiet fanger opp

Hovefestivalen er på sin side positiv til pågripelsen.

- Det er bra at det blir fanget opp av politiet allerede på flyplassen, så kan vi konsentrere oss om det vi helst vil, nemlig å lage en hyggelig festival på Hove, sier presseansvarlig Gaute Drevdal til VG.

Stjerneskuddet fra New Orleans var den store snakkisen i forkant av fjorårets Øya i Oslo. Dessverre endte det med at han gikk av scenen etter bare fire sanger.

Ocean fikk ekstatiske anmeldelser av albumet «Channel Orange». Det vakte også stor oppmerksomhet da han like før plateslipp stod frem som homofil.

«Channel Orange» gikk rett til topps på VG-lista, og gjorde det også skarpt i kritikerkåringer på slutten av 2012, både norske og internasjonale.

Publisert: 04.07.13 kl. 15:32 Oppdatert: 04.07.13 kl. 17:46

Mer om Hovefestivalen Festival Narkotika